Diari Oficial de la Generalitat Valenciana


Sumari del DOGV 3887, del 28-11-2000 (2000/9511)

ORDRE de 22 de novembre de 2000, de la Conselleria d'Agricultura, Pesca i Alimentació, per la qual es convoca i es regula la concessió de quotes de noves plantacions en vinya de vinificació a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3887

Data del DOGV
:   28-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9511


Data del document
:   22-11-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * viticultura
    * vi
    * raïm
    * vinya

ORDRE de 22 de novembre de 2000, de la Conselleria d'Agricultura, Pesca i Alimentació, per la qual es convoca i es regula la concessió de quotes de noves plantacions en vinya de vinificació a la Comunitat Valenciana. [2000/M9511]
  
En el Reglament (CE) número 1.493/1999, del Consell, de 17 de maig de 1999, s'estableix l'organització comuna del mercat vitivinícola, i en el Reglament (CE) 1.227/2000, de la Comissió, de 31 de maig de 2000, se'n fixen les disposicions d'aplicació pel que fa al potencial vitícola.
  
Aquesta ordre té per objecte distribuir les 1.950 hectàrees concedides a la Comunitat Valenciana pel Ministeri d'Agricultura, Pesca i Alimentació, segons l'acord adoptat en la conferència sectorial de 25 d'octubre de 1999. Aquesta superfície forma part de les 17.355 hectàrees concedides a Espanya, segons l'article 6 del Reglament (CE) 1.493/1999 citat. Aquestes superfícies s'han de destinar a la producció de vins de qualitat a zones emparades per denominació d'origen o a zones amb indicació geogràfica, segons l'apartat 2 de l'article 3 del mateix reglament.
  
D'altra banda, en els criteris de distribució de les noves plantacions es tenen en compte les concessions anteriors a fi de fer-ne, entre les diverses zones vitivinícoles, un repartiment just i equitatiu des dels punts de vista social i econòmic.
  
Per això, oïdes les organitzacions professionals agràries, els consells reguladors de denominació d'origen o indicació geogràfica i les organitzacions de productors, a proposta del director general de Producció Agrària,
  
ORDENE
  
Article 1
  
Per mitjà d'aquesta ordre es regula la concessió de drets de noves plantacions de vinya de vinificació a zones emparades per denominacions d'origen o indicació geogràfica de la Comunitat Valenciana, conformement amb l'apartat 2 de l'article 3 i de l'apartat 1 a) de l'article 6 del Reglament (CE) 1.493/1999, del Consell, i amb l'acord pres en la Conferència Sectorial d'Agricultura i Desenvolupament Rural de 25 d'octubre de 1999.
  
Article 2
  
1. Podran ser beneficiaris de quotes de nova plantació els viticultors que complisquen els requisits següents:
  
- Tenir la condició de viticultors i, per tant, estar inscrits en el Registre Vitícola de la Comunitat Valenciana, o haver sol·licitat la inscripció amb anterioritat a la data de publicació d'aquesta ordre.
  
- Tenir inscrites en el Registre Vitícola totes les seues parcel·les situades a la Comunitat Valenciana o sol·licitar-ne, si no ho ha fet ja, la inscripció simultània amb la sol·licitud de nova plantació.
  
- Tenir totes les vinyes en situació regular. En el cas de tenir alguna parcel·la en situació irregular haurà d'haver presentat la sol·licitud de regularització o de sol·licitar-la simultàniament amb la sol·licitud de nova plantació.
  
- No estar en possessió de drets de replantació o, en el cas de posseir-los, comprometre's a utilitzar-los prèviament o simultàniament amb el dret de nova plantació que se li concedisca.
  
- No haver-se beneficiat d'una prima per abandó definitiu de vinya en les últimes cinc campanyes ni durant la campanya en curs.
  
- No haver cedit drets de replantació durant les cinc campanyes precedents ni durant la campanya en curs.
  
- Tenir totes les parcel·les de l'explotació inscrites en el consell regulador de la denominació d'origen o indicació geogràfica corresponent.
  
2. Els beneficiaris hauran d'adoptar els compromisos següents:
  
- No acollir-se, en cap de les parcel·les de la seua explotació, a primes per abandó definitiu de vinya en els pròxims cinc anys.
  
- No cedir drets de l'explotació durant els pròxims cinc anys.
  
- Mantenir el conreu de vinya en la parcel·la de nova plantació durant un mínim de 10 anys.
  
- Compromís d'inscriure la parcel·la de nova plantació en el consell regulador de la denominació d'origen o indicació geogràfica corresponent en el moment de formalitzar l'autorització de plantació.
  
Article 3
  
1. Les sol·licituds, segons el model de l'annex 1 d'aquesta ordre, es presentaran degudament emplenades a les oficines comarcals o als serveis territorials de la Conselleria d'Agricultura, Pesca i Alimentació, o als llocs previstos en l'article 38.4 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en el termini de 30 dies naturals a partir de l'endemà de la data de publicació d'aquesta ordre.
  
Les sol·licituds aniran acompanyades de la documentació següent:
  
- Fotocòpia del DNI.
  
- Si escau, fotocòpia de la sol·licitud d'actualització del Registre Vitícola.
  
- Si escau, fotocòpia de la sol·licitud de regularització de parcel·les irregulars.
  
- En cas de jove agricultor, justificant d'estar d'alta en el règim especial agrari de la Seguretat Social.
  
- Si escau, justificant de ser agricultor a títol principal segons la definició de l'article 2 de la Llei 19/1995, de 4 de juliol, de Modernització d'Explotacions Agràries.
  
- En el cas d'entitats associatives agràries, caldrà presentar la llista de socis que hi pertanyen, diligenciada pel registre corresponent.
  
2. Una vegada resoltes les sol·licituds, els viticultors als qui se'ls concedisca un dret de nova plantació hauran de formalitzar la sol·licitud de plantació emplenant i presentant l'imprés d'autorització de plantació corresponent en el termini d'un mes comptador des de la data de recepció de la notificació de concessió de la nova plantació. En cas contrari, es considerarà que desisteixen de la petició i es concedirà la dita superfície a un altre viticultor.
  
Article 4
  
Les varietats que cal plantar hauran d'estar classificades com a recomenades per la Comunitat Valenciana, segons el Reial Decret 1.472/2000, de 4 d'agost, i a més a més hauran d'estar incloses entre les varietats admeses en el reglament del consell regulador de la denominació d'origen o indicació geogràfica corresponent.
  
Article 5
  
Les noves plantacions es concediran segons la distribució següent:
  
1. Repartiment per àmbit geogràfic:
  
- 425 hectàrees per l'àmbit de la Denominació d'Origen Alacant
  
- 940 hectàrees en la Denominació d'Origen Utiel-Requena
  
- 445 hectàrees en la Denominació d'Origen València
  
- 140 hectàrees per a les indicacions geogràfiques de vins de la terra a la província de Castelló
  
2. En cadascuna de les zones del punt anterior es reservarà:
  
- Un 40% de les noves plantacions per a joves agricultors, segons la definició que se'n fa en l'article 2 de la Llei 19/1995, de 4 de juliol, de Modernització d'Explotacions Agràries, que estiguen d'alta en el règim especial agrari de la Seguretat Social en el moment de presentar la sol·licitud.
  
- Un 35% per a agricultors a títol principal segons la definició de l'article 2 de la Llei 19/1995, de 4 de juliol, de Modernització d'Explotacions Agràries.
  
- Un 25% per a la resta de viticultors.
  
3. Dins de cadascun dels grups de l'apartat 2, es concediran segons la puntuació aconseguida aplicant el barem següent:
  
- Viticultors que amb les parcel·les de nova plantació realitzen concentració de vinya per ser confrontants amb altres vinyes de la seua explotació: 3 punts.
  
- Viticultors que instal·len sistema de conducció en emparrat a les parcel·les de nova plantació: 1 punt.
  
4. En cas que en alguna zona de les indicades en l'apartat 1 les sol·licituds presentades, una vegada aplicats els límits de superfície per viticultor, no arriben a cobrir la superfície assignada, aquesta es distribuirà entre les altres zones.
  
Si algun dels col·lectius esmentats en l'apartat 2 no arriba al percentatge que se li ha assignat, la superfície sobrant es distribuirà proporcionalment entre els altres dos grups.
  
En cas d'igualtat entre diverses sol·licituds en aplicar l'apartat 3, l'adjudicació es determinarà per l'ordre de presentació de les sol·licituds.
  
Article 6
  
1. La superfície mínima de la parcel·la que cal plantar serà de 0,5 hectàrees. S'hi admetran superfícies inferiors de nova plantació si donen lloc a una superfície mínima de 0,5 hectàrees en unir-se a una altra vinya de l'explotació del viticultor.
  
2. La superfície màxima que es concedirà per explotació serà de 2 hectàrees. En el cas de cooperatives o societats agràries de transformació l'objectiu de les quals siga l'explotació en comú, la superfície màxima que es plantarà per explotació serà de 6 ha.
  
3. No obstant les prioritats exposades en l'article anterior, s'estableix un límit de 5 hectàrees com a quota màxima de nova plantació que pot obtenir un viticultor com a suma de les superfícies obtingudes en les dues convocatòries anteriors (Ordre de 10 de novembre de 1997 i Ordre de 28 d'octubre de 1999, de la Conselleria d'Agricultura, Pesca i Alimentació) i en aquesta. Aquest límit serà de 15 hectàrees en el cas de cooperatives o societats agràries de transformació l'objectiu de les quals siga l'explotació en comú.
  
No obstant els límits establits, la superfície màxima que es plantarà per explotació se podrà ser augmentada, per causa degudament justificada, si hi ha quota suficient.
  
Article 7
  
Una vegada concedit el dret de plantació, i sol·licitada i autoritzada aquesta, cal realitzar la plantació i comunicar-ho al cap dels serveis territorials de la província corresponent abans que acabe la segona campanya següent a aquella en què s'hauran concedit. En cas de renúncia d'algun viticultor, es procedirà a concedir la superfície de nova plantació a un altre, seguint les prioritats establides.
  
Article 8
  
El director general de Producció Agrària resoldrà les sol·licituds presentades. El termini per a la tramitació i resolució de les sol·licituds serà de tres mesos a partir de la data en què acabe el termini de presentació d'aquestes. Les sol·licituds sobre les quals no es dicte una resolució expressa s'entendran denegades.
  
Disposicions finals
  
Primera
  
Es faculta el director general de Producció Agrària perquè dicte les disposicions necessàries per al desenvolupament i aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 de novembre de 2000
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX 1
  
(Nom i cognoms) ..., amb NIF ... i domicili a ... d ..., codi postal ..., en nom propi o en representació de la cooperativa o SAT ..., l'objectiu de la qual és l'explotació en comú.
  
Exposa: Que té la condició de viticultor i compleix les condicions següents:
  
- No haver-se beneficiat de prima per abandó definitiu de la vinya en les últimes 5 campanyes ni en l'actual.
  
- Té totes les parcel·les de l'explotació inscrites en el Consell Regulador de la Denominació d'Origen o en la indicació geogràfica corresponent.
  
- No posseeix drets de replantació o disposa de drets però es compromet a utilitzar-los prèviament o simultàniament amb els drets de plantació que se li concediran.
  
- No té parcel·les vitícoles en situació irregular.
  
- Ha sol·licitat la regularització voluntària de les parcel·les en situació irregular (aporta fotocòpia de la sol·licitud).
  
Així mateix, en cas que li siga concedida la nova plantació, pren els compromisos següents:
  
- No acollir-se en cap de les parcel·les de l'explotació a primes per abandó definitiu de vinya en els pròxims 5 anys.
  
- No cedir drets de l'explotació en els pròxims 5 anys.
  
- Mantenir el conreu de la vinya en la parcel·la de nova plantació durant un període mínim de 10 anys.
  
- Inscriure la parcel·la de nova plantació en el Consell Regulador de la Denominació d'Origen o en la indicació geogràfica corresponent.
  
Sol·licita: Quota de nova plantació en la Denominació ..., en les parcel·les següents:
  
(\*) En l'apartat d'observacions cal indicar si la parcel·la és confrontant amb altres parcel·les de la seua explotació, i identificar-les.
  
Adjunte a aquesta sol·licitud la documentació següent:
  
- DNI/NIF
  
- Fitxa d'explotació del Registre Vitícola
  
- Fotocòpia de la sol·licitud d'actualització/regularització
  
- Acreditació, si escau, d'estar inscrit en el Règim Especial Agrari de la Seguretat Social
  
- Plànols cadastrals
  
- Certificació, si escau, de la llista de socis (si és SAT o cooperativa)
  
- Justificació, si escau, que el viticultor és agricultor a títol principal
  
..., ... d ... de 200 ...\_\_
  
El sol·licitant
  
Signat \_\_\_\_\_\_\_\_\_\_\_\_\_\_\_\_\_\_\_\_\_\_\_